Rock and Roll Preacher (Hallelujah I’m on Fire)

Rock and Roll Preacher (Hallelujah I’m on Fire) on brittiläisen Slade-yhtyeen vuonna 1981 julkaistun Till Deaf Do Us Part -albumin avauskappale. Sen kirjoittivat yhtyeen solisti-kitaristi Noddy Holder ja basisti Jim Lea. Yhtye tuotti kappaleen itse. 

”Rock and Roll Preacher” julkaistiin vuoden 1982 huhtikuussa singlenä Saksan liittotasavallassa. Kappale nousi siellä listan sijalle 49. Singlen 7-tuumaisella versiolla käytettiin hieman yli kolmeminuuttiseksi lyhennettyä versiota.

 Tausta ja työstö 
Slade oli noussut uudelleen suosioon vuonna 1980 esiinnyttyään Readingin rockfestivaalilla, ja seuraavana vuonna yhtye solmi uuden levytyssopimuksen RCA Recordsin kanssa. Vuonna 1981 Slade julkaisi albumin Till Deaf Do Us Part. 

Till Deaf Do Us Part -albumilta oli maaliskuuhun 1982 mennessä ilmestynyt kolme singleä, minkä jälkeen RCA ja yhtye päättivät vielä julkaista yksin Saksan liittotasavallassa levyn avauskappaleen ”Rock and Roll Preacher (Hallelujah I’m on Fire)”. Singlejulkaisua varten lähes kuusiminuuttisen kappaleen pituus lyhennettiin hieman yli kolmeen minuuttiin. Editoinnin tekivät vuoden 1982 tammikuussa yhtyeen jäsenet Noddy Holder, Jim Lea ja Don Powell. Singlen 12-tuumaisella painoksella kappaleen pituus oli noin viisi ja puoli minuuttia. 

 Tyyli 

Kappaleen alussa on intro, jossa soivat kirkkourut, ja solisti Noddy Holderin saarnaa hääseremonian rockille ja rollille. Holderin ääntä on kaiutettu voimakkaasti. Saarnan jälkeen alkaa kitarariffi, jonka myötä itse kappale alkaa. Jukka Perttusen ja Keijo Väistön teos Slade – hämmästyttävä rock’n’roll syndrooma (2004) kuvaa kappaletta ”suoranaiseksi gospeliksi rock ’n’ rollille elävine ’kirkkoyleisöineen’”.Perttunen & Väistö 2004, s. 135–136.

Kappaleesta tuli yhtyeen historian toinen kappale, jota soitettiin säännöllisesti esiintymisten avauskappaleena.

 Julkaisu ja vastaanotto 

 Myynti ja julkaisut 
”Rock and Roll Preacher” ilmestyi alun perin 13. marraskuuta 1981 Till Deaf Do Us Part -albumin avauskappaleena.  Huhtikuussa 1982 se julkaistiin singlenä ainoastaan Saksan liittotasavallassa, jossa se nousi listan sijalle 49 . Slade esitti kappaleen siellä television Musikladen-ohjelmassa 11. maaliskuuta 1982. Myöhemmin joulukuussa 1984 yhtye esitti sen saman maan Thommys Pop Show -ohjelmassa.

Singlen B-puoli ”Knuckle Sandwich Sandy” on niin ikään peräisin Till Deaf Do Us Part -levyltä. Se oli julkaistu albumin ensimmäisenä singlenä toukokuussa 1981 mutta jäänyt vaille menestystä.

Kappaleen liveversio julkaistiin albumin Slade on Stage (1982) avausraitana. Holderin lausuma saarna on siinä kappaleen alun sijaan sen keskivaiheessa, jossa soitto taukoaa.Perttunen & Väistö 2004, s. 143.

 Arvioita 
Kerrang!-lahden arvostelussa kirjoitettiin albumin julkaisun aikoihin, että kappaleesta välittyy vahvasti Sladen konserttien tunnelma ja että Holder ”höröttää” ilkeästi kappaleen jokaisessa säkeessä. 

AllMusic-sivuston Geoff Ginsberg kirjoittaa Till Deaf Do Us Part -albumin arvostelussaan, että kappaleessa Holder rukoilee rock and rollin alttarilla. Ginsbergin mukaan kappale osoittaa, että Slade pystyy soittamaan todella raskasta musiikkia. 

Sladen fanikerhon äänestyksessä vuonna 1986 ”Rock and Roll Preacher” valittiin yhtyeen parhaaksi albumiraidaksi. Se sijoittui myös toiseksi, kun äänestettiin parasta livekappaletta.

 Singlen kappaleet 

 7" single 
 A-puoli 

 B-puoli 

 12" single 
 A-puoli 

 B-puoli 

 Kokoonpano 
 Noddy Holder – laulu, rytmikitara, tuottaja
 Dave Hill – soolokitara, taustalaulu, tuottaja
 Jim Lea – bassokitara, urut, taustalaulu, tuottaja
 Don Powell – rummut, tuottaja



 Lähteet 

 Viitteet 

Luokka:Sladen kappaleet
Luokka:Vuoden 1981 kappaleet